Den 24-årige mand fra Hjørring, der i dag satte sig på anklagebænken, har store, sorte pletter i hukommelsen fra den nat, hvor en trafikulykke endte med at koste hans kammerat livet og lemlæste tre andre. Ulykken fandt sted 30. oktober 2021 omkring en halv time efter midnat. Den 24-årige var fører af en BMW, der kørte galt ved Frederikshavnsvej mellem Hjørring og Sønderskov. Her mistede han kontrollen over bilen, som væltede rundt flere gange og endte i nogle træer. Ifølge anklageskriftet havde den 24-årige en promille på 1,27, og han kørte mindst 140 kilometer i timen. Husker ingenting efter bump På første retsdag fortalte den tiltalte om timerne op til ulykken, hvor han og kammeraterne mødtes og vaskede biler. I den forbindelse blev der drukket en øl eller to. De blev enige om ved 21-tiden at køre en tur til Sindal, hvor den tiltaltes bror bor. Her blev der set på biler og knallerter, der blev spillet spil og hygget såvel inde som ude i garagen. Også her drak den tiltalte en øl eller to. Den tiltalte følte sig ikke beruset og så det ikke som et problem at indtage alkohol og sætte sig bag rattet fra Sindal mod Hjørring, hvor han satte kammeraterne af flere forskellige steder i Vendsyssel. Ingen sagde nej til fart og druk Han husker, at der var god stemning og musik i bilen, og at vejret var mørkt, koldt og glat at køre i. Den tiltalte fortalte, hvordan han husker at have slået et sving ved Sønderskov, hvor han satte hastigheden ned. Han ramte et bump på vejen, og så husker han ikke mere, før han vågner op i skoven efter ulykken. Her kan han se, at personen, der sad ved siden af ham i bilen, ikke giver livstegn fra sig. Han råber om hjælp og hører en anden kammerat spørge, om han er okay, hvortil han svarer nej. Forsvareren i sagen spurgte i retten, om den tiltalte husker, at nogle af hans kammerater kommenterede eller advarede om hans fart. Dertil svarede han nej, de havde alle biler, der kunne køre stærkt. Forsvareren spurgte også, om den tiltalte lagde skjul på, at han havde drukket. Til det svarede den tiltalte, at de alle var klar over det, og at druk og kørsel ikke var et emne, der blev diskuteret. Var netop blevet far I retssalen kom det også frem, hvordan den tiltalte netop var blevet far og skulle planlægge barnedåb den efterfølgende dag. Derfor havde han også fået en ny bil med plads til barnevogn, og det var planen, at det ikke skulle blive en sen aften. I Retten i Hjørring var der omkring 40 personer på tilskuerrækkerne. Politiet viste dronebilleder fra ulykkesstedet, taget om natten. Der var helt stille i retssalen, da videoen blev vist, fortæller TV2 Nords udsendte reporter. Der er sat tre retsdage af til sagen, som skal endeligt afgøres 19. december. Den tiltalte erklærer sig delvist skyldig i alle anklager.

Referat:
Retten i Hjørring var fyldt med pårørende torsdag, da der blev taget hul på retssagen om en omfattende og tragisk trafikulykke med voldsomme konsekvenser.